《挽王侍郎封公二十韵》
明代·张宁

蒿里歌残薤露终，百年遗响托悲风。桥门倡义英声在，粉署谈兵旧迹空。

八座知名深赞画，四方多故见才雄。中朝政事推司马，南国旬宣属召公。

幽谷阳春回棨戟，名区民庶仰藩墉。官僚尽服澄清治，寇贼全消保障功。

江汉思归逢断梗，文园多病叹飞蓬。已将素节酬明主，欲向青山学老农。

茆屋石田归有日，玉阶金阙会无从。少陵老去诗名重，张旭生来草翰工。

静检羲文图太极，閒挥麈尾看参同。箕裘更喜儿孙长，门祚何惭旧业穷。

芳桂色含椿树绿，古槐阴傍草堂浓。禹钧自信多贤子，王旦人誇似乃翁。

为羡名驹空冀北，忽惊哀鹤返辽东。盖棺自制尧夫赞，去国谁传洓水容。

风雨关河天万里，烟云山壑夜千峰。凄凉景物孤愁绝，生死音尘百感通。

陇上夕阳迷客土，湖南春草梦归篷。望穷秋影黄昏雁，泣尽寒声紫禁钟。

应有碑文题故友，能无纪传载文中。不须听此频惆怅，赠典龙章出九重。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。